b"\n_START_ARTICLE_\nPla d'Espais d'Inter\xc3\xa8s Natural\n_START_SECTION_\nHist\xc3\xb2ria\n_START_PARAGRAPH_\nEl PEIN va ser aprovat pel Decret 328/1992, de 14 de desembre pel govern de Jordi Pujol, i reeditat el 1996. T\xc3\xa9 els seus or\xc3\xadgens en la determinaci\xc3\xb3 legal que fa la Llei 12/1985, de 13 de juny, d'espais naturals, modificada posteriorment per la Llei 12/2006, de 27 de juliol, de mesures en mat\xc3\xa8ria de medi ambient._NEWLINE_La situaci\xc3\xb3 final del PEIN a Catalunya fins a l'any 2005 inclo\xc3\xafa 144 espais d'inter\xc3\xa8s natural que abastaven 648.065 ha; tanmateix, amb l'aprovaci\xc3\xb3 al setembre del 2006 de la proposta catalana de la Xarxa Natura 2000, el PEIN experiment\xc3\xa0 un creixement destacat de la seva superf\xc3\xadcie total i el seu nombre d'espais, ja que, d'acord amb la Llei 12/2006, de mesures en mat\xc3\xa8ria de medi ambient, la declaraci\xc3\xb3 d'una zona d'especial conservaci\xc3\xb3 (ZEC) o d'una zona d'especial protecci\xc3\xb3 per a les aus (ZEPA) implica la seva inclusi\xc3\xb3 autom\xc3\xa0tica en el PEIN. Aix\xc3\xb2 fa que, actualment (2014), 1.105.002 ha (un 31,7% del territori catal\xc3\xa0) formin part del PEIN, a m\xc3\xa9s d'incloure 86.473 ha d'espais marins."